CELEX: 62020TN0665
Language: sl
Date: 2020-11-06 00:00:00
Title: Zadeva T-665/20: Tožba, vložena 6. novembra 2020 – Ryanair/Komisija

21.12.2020   
            
            
               SL
            
            
               Uradni list Evropske unije
            
            
               C 443/30
            
         
      Tožba, vložena 6. novembra 2020 – Ryanair/Komisija
      (Zadeva T-665/20)
      (2020/C 443/35)
      Jezik postopka: angleščina
      
         Stranki
      
      
         Tožeča stranka: Ryanair DAC (Swords, Irska) (zastopniki: E. Vahida, F. Laprévote, V. Blanc, S. Rating in I. Metaxas-Maranghidis, odvetniki)
      
         Tožena stranka: Evropska komisija
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  razglasi za ničen sklep Evropske komisije (EU) z dne 26. aprila 2020 v zvezi z državno pomočjo SA.56867 COVID 19 –– Nemčija Nadomestilo škode, ki je družbi Condor Flugdienst GmbH nastala zaradi izbruha COVID-19 (1) in
               
            
                  —
               
               
                  Evropski komisiji naloži plačilo stroškov.
               
            Tožeča stranka je predlagala tudi, naj se njena tožba obravnava po hitrem postopku iz člena 23a Statuta Sodišča.
      
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge.
      
                  1.
               
               
                  Prvi tožbeni razlog: Evropska Komisija je kršila nekatere določbe PDEU in splošna načela evropskega prava v zvezi s prepovedjo diskriminacije, prostim pretokom storitev in svobodo ustanavljanja, na katerih od konca osemdesetih let prejšnjega stoletja temelji liberalizacija letalskega prevoza v EU. Liberalizacija trga letalskih prevozov v EU je omogočila rast resnično vseevropskih nizkocenovnih letalskih družb. Pri tem, ko je Nemčiji dovolila, da pomoč omeji na družbo Condor, Evropska komisija ni upoštevala škode, ki so jo zaradi omejitev potovanj, povezanih s krizo COVID-19, utrpele take vseevropske družbe.
               
            
                  2.
               
               
                  Drugi tožbeni razlog: Komisija je napačno uporabila člen 107(3)(b) PDEU in storila očitno napako pri presoji sorazmernosti pomoči glede na škodo, ki so jo povzročile omejitve potovanj zaradi krize COVID-19, zlasti s tem, da je štela, da je daljše obdobje insolventnosti družbe Condor neposredna škoda, ki se krije s pomočjo, in da bo družba Condor do junija 2022 prodana in bo lahko kupnino uporabila za vračilo dela pomoči.
               
            
                  3.
               
               
                  Tretji tožbeni razlog: Evropska komisija kljub obstoju resnih težav ni začela formalnega postopka preiskave in je kršila procesne pravice tožeče stranke.
               
            
                  4.
               
               
                  Četrti tožbeni razlog: Komisija je kršila obveznost obrazložitve.
               
            
         (1)  Sklep Evropske komisije (EU) z dne 26. aprila 2020 v zvezi z državno pomočjo SA.56867 COVID 19 –– Nemčija Nadomestilo škode, ki je družbi Condor Flugdienst GmbH nastala zaradi izbruha COVID-19 (UL 2020 C 310, str. 5)